《咏石隐园》
明代·毕自寅

司徒园中何不有，问园何以石隐名。曾佐圣明执大象，故邀玄象作主盟。

朴茂古风振颓俗，灵心妙手抉玄精。关西鹰隼门庭列，江左魁元月旦评。

馈饷航樯云俱进，捐输心事月同明。豸冠迭握两都宪，凤诰频颁三代荣。

茂叔池开香逾远，晋公堂辟韵弥清。神交麋至为明侣，道契行联作弟兄。

爱石欲将石俱隐，岂同曲士守硁硁。擎天砥柱暂休沐，终日闭关介石贞。

共道东山谢安石，他时廊庙作璜琮。阿谁为君记石隐，琅琅掷地有金声。